Didirišwa tša go ithuta Beibele
Tirelo ya Rena ya Mmušo
Bokgobapuku bja Inthaneteng
Ditaba tša Mabapi le Dihlatse tša Jehofa
Dipotšišo Tšeo di Botšišwago Kudu ka Dihlatse tša Jehofa
Mediro ya Dihlatse tša Jehofa
Lefaseng ka Moka
Dihlatse tša Jehofa
Dilo tše di Lego Gona
Go ya ka Dinaga
Ka di-2 tša May 2017, kgoro ya tsheko ya Astana e ile ya ahlolela Teymur Akhmedov mengwaga e mehlano kgolegong feela ka baka la gore o be a botša batho ba bangwe ka ditumelo tša bodumedi bja gagwe. Ga e sa le Kazakhstan e thomile go ipuša ka 1991, Teymur Akhmedov ke Hlatse ya Jehofa ya mathomo nageng ye, yeo e bonwego molato ka baka la mediro ya bodumedi.
Morena Akhmedov o dutše kgolegong dikgwedi tše di fetago tše tharo a letetše go sekišwa, le ge dinaga tše dingwe di nyaka gore kgoro ya tsheko e mo lokolle gore e be mogolegwa a le ka gae. O na le mengwaga e 61, e bile o na le mosadi le barwa ba bararo gomme o a babja.
Morena Akhmedov o thomile go tlaišwa ka January 2017, ge maphodisa a ka sephiring a Komiti ya go Šireletša Setšhaba nageng ya Kazakhstan (National Security Committee [KNB]) a mo swara ka ge a be a re o dira dilo tšeo di lwantšhanago le molao woo o lego go Article 174(2) wa mabapi le go dira bosenyi nageng yeo. Komiti yeo ya KNB e ile ya mo latofatša ka gore o “hlohleletša . . . madumedi gore a hloyane” ka go botša batho ba bangwe ka ditumelo tša bodumedi bja gagwe ka sephiring.
Moahlodi Talgat Syrlybayev o phethile ka gore seo Morena Akhmedov a bego a se bolela, se tutueditše madumedi gore a lwe e bile se dira gore batho ba ipone ba phagametše ba bangwe setšhabeng ka baka la bodumedi bja bona. Le gona Moahlodi o phethile ka gore Morena Akhmedov a se be le tokologo ya go dira mediro ya bodumedi bja gagwe ka mengwaga e meraro, seo ge e le gabotse ke go mo thibela go hlankela Modimo wa gagwe.
Dihlatse tša Jehofa tša Kazakhstan di ile tša lebeletšana le ditlhohlo tše dintši ge di leka go dira mediro ya tšona ya bodumedi. Lega go le bjalo, go golegwa ga Morena Akhmedov ka go hloka toka ke selo seo se thomago go direga e bile se a tšhoša. Baemedi ba Dihlatse tša Jehofa ba tšwela pele ka go dira boipiletšo bja go kgopela mmušo wa Kazakhstan gore o hlomphe keno yeo o e dirilego le dinaga tše dingwe ya go thekga tokologo ya go dira mediro ya bodumedi ntle le tšhitišo.
Ditsebi di Thekga Taba ya Gore Morena Akhmedov o na le Tokelo ya go Dira Mediro ya Bodumedi
Bekeng ya bobedi ya tsheko, ditsebi tše di tumilego di ile tša ngwalela kgoro ya tsheko mangwalo go thekga taba ya gore Morena Akhmedov o na le tokelo ya go dira mediro ya bodumedi.
“Morena Akhmedov . . . o be a no bolela le batho ka molaetša wo o tšwago ka Beibeleng. . . . Kgatišo yeo a bego a e swere e bolela ka dithuto tša bodumedi . . . [e bile ga] e na ditaba tšeo di bonagalago di le kotsi kudu . . . [goba] go tutueletša batho go kgetholla ba bangwe go ya ka maemo a bona setšhabeng goba ka morafo wa bona gotee le go hloya madumedi a mangwe.”—Moprofesara Eileen Barker, kua London School of Economics and Political Science, Yunibesithing ya London.
“Taba ya gore bodumedi bja Dihlatse tša Jehofa ke bja therešo le gore madumedi a mangwe ke a maaka, e bolelwa ka mehla le gona le batho ba madumedi a mangwe ba bolela bjalo ka madumedi a bona, e bile seo ga se bohlatse bja gore batho ba dira mediro e kotsi kudu goba ba na le bošoro.”—Dr. Massimo Introvigne, Yunibesithing ya Turin, kua Italy.
Dilo tše di boletšwego ke ditsebi tše, di thekga taba ya gore Morena Akhmedov ga a na molato wa go tutuetša madumedi gore a lwe le wa go bolela gore [bodumedi] bja gagwe bo phagametše a mangwe. Ga se a tshela molao ka go bolela ka bodumedi bja gagwe.
Dikgatišo tše di Lego Gona
Ntšha Moneelo wa go Thekga Modiro wa Rena wa Lefase ka Bophara